Jirrapporta, Bastjan Borg Brincat, editur tal-gazzetta L-Aħbar. L-industrija tal-cruise liners f'Malta mistennija tkompli tikber fis-snin li ġejjin wara li Malta Cruise Lines (MCL – kumpanija marittima Maltija) varat bastiment ġdid fjamant. U mhux vapur kwalunkwe. L-akbar cruise liner fl-istorja tal-Mediterran. Madwar il-Mediterran fi cruise minn Malta għal Malta L-MV Ġgantija, il-ġojjell ġdid fjamant tal-flotta tal-Malta Cruise Lines (MCL) ġie varat dan l-aħħar fil-Port il-Kbir f'ċerimonja memorabbli. Għall-vjaġġ inawgurali tiegħu, hemm bosta mistednin speċjali, fosthom id-Dukesssa ta' Napli Maria Sofia Borboni u żewġha li se jkunu l-parrini tal-MCL għas-sena li ġejja. Huwa mistenni li d-Dukessa ta' Napli jkollha magħha l-ġojjel famuż Stella Maris – ġawhra ta' valur imprezzabbli li qatt ma tmur imkien mingħajrha. L-MV Ġgantija għaxxaq bl-eleganza tiegħu hekk kif daħal fil-Port il-Kbir ftit qabel il-bidu taċ-ċerimonja uffiċjali. Eluf ta' nies ħonqu s-swar ta' Malta, iċapċpu u jxejru. Il-vapur se jkun qed isalpa kull nhar ta' Tnejn u jirritorna l-Ħadd billejl. Il-rotta se tkun madwar portijiet popolari fil-Mediterran. L-MV Ġgantija se jkun qed iġorr aktar minn 120,000 passiġġier bejn Lulju u Novembru ta' din is-sena, fosthom aktar minn 10,000 passiġġier Malti u Għawdxi. L-MV Ġgantija jtajjar bandiera Maltija u huwa reġistrat Malta. X'toffri btala fuq l-MV Ġgantija L-MV Ġgantija se jinawgura l-istaġun tas-sajf tiegħu fil-Punent tal-Mediterran, fejn huwa mistenni li l-mistednin ikollhom esperjenza mill-isbaħ. Vaganza mal-MCL hija perfetta għall-iskoperta ta' kulturi differenti u t-togħmiet kulinarji. Il-passiġġieri jesperjenzaw is-sbuħija tal-Mediterran fl-istil uniku tal-MCL. L-MV Ġgantija se jżur destinazzjonijiet popolari fil-Mediterran li jinkludu Trapani, Napli, Ruma, Palma de Mallorca u Valletta, waqt li l-passiġġieri jgawdu minn għażla wiesa' ta' attivitajiet u eskursjonijiet li jgħinuhom jiskopru r-reġjuni differenti li fihom jieqaf il-vapur. Ispirat minn kunċett ġdid, MV Ġgantija iqarreb lill-passiġġieri lejn il-baħar, permezz ta' elementi ta' disinn speċjali li jużaw għall-massimu t-temp sħun tal-Mediterran. Il-passiġġieri jistgħu jqattgħu l-ħin jieklu fuq barra tal-vapur, jixorbu u jirrilassaw fix-xemx u bl-isbaħ xenarji tal-baħar Mediterran. Il-passiġġieri għandhom l-opportunitá jagħżlu minn għadd ta' kmamar bit-terrazzin, bil-vista tal-baħar u b'żoni pubbliċi, ippjanati sal-anqas dettall biex jiċċelebraw għal massimu d-dawl tax-xemx u l-baħar. Cruise fuq MV Ġgantija jfisser dawra mal-Mediterran b'eleganza, il-ħolqien ta' emozzjonijiet uniċi li ma jintesew qatt permezz ta' skoperti ta' kulturi dinjija differenti, ġmiel, u togħmiet ġodda. L-MV Ġgantija – l-akbar vapur tat-tip tiegħu li qatt baħħar fil-Mediterran L-MV Ġgantija huwa ġenerazzjoni l-ġdida ta' vapuri tal-passiġġieri li jista' jospita 6,004 passiġġier, kif ukoll 1,400 membri tal-ekwipaġġ. Għoli tmintax-il sular u twil aktar minn tliet grounds tal-football, il-vapur Malti fih ħwienet u ristoranti, erba' swimming pools bis-slides, diskoteka, librerija, teatru, ċinema u ħafna aktar. Il-Kaptan Mauro Catarelli, veteran tal-cruise liners, se jkun inkarigat mit-tmun ta' dan il-ġawhra marittima. Abbord il-vapur, għall-vjaġġ inawgurali tiegħu, hemm korrispondent popolari ta' L-Aħbar, il-ġurnalist Mattheus (Irvin) Vella. F'kumment li bagħtilna, qalilna hekk: "Esperjenza sabiħa int u ħiereġ mill-port. Tara l-kosta Maltija, il-gawwi jiġri magħna, ir-riħa tfuħ tal-baħar, dgħajjes żgħar għaddejjin minn magħna u jxejrulna minn fuqhom." Portijiet li se jżur l-MV Ġgantija Għal dan l-ewwel vjaġġ, l-MV Ġgantija mhux se jagħmel id-dawra sħiħa, dik li mbagħad se jkun qed jagħmel b'mod regolari kull ġimgħa. Infatti hemm xi żewġ portijiet neqsin, wieħed fi Franza u l-ieħor fi Spanja. L-itinerarju tal-ewwel vjaġġ huwa dan: L-Erbgħa 1 ta' Lulju – Isalpa minn Malta wara nofsinhar Il-Ħamis 2 ta' Lulju – Trapani (Sqallija) Il-Ġimgħa 3 ta' Lulju – Napli Il-Ħadd 5 ta' Lulju – Palma De Mallorca It-Tnejn 6 ta' Lulju – Malta Għal aktar informazzjoni... Jekk tixtieq tikseb aktar informazzjoni dwar dan il-vapur ġdid, jew biex titla' abbord u tgħix esperjenza unika, tista' tagħfas hawn .
Cruise minn Malta għal Malta fuq il-vapur ġdid lussuż MV Ġgantija